รัฐบาลไทย-ข่าวทำเนียบรัฐบาล-ปลัดกระทรวงมหาดไทย ประชุมผ่านระบบ VCS ซักซ้อมแนวทางการจัดงานพระราชพิธีงานพระบรมศพฯ พร้อมติดตามความคืบหน้าการเตรียมงานพิธีถวายดอกไม้จันทน์ในส่วนภูมิภาคฯ
วันศุกร์ที่ 25 สิงหาคม 2560
ปลัดกระทรวงมหาดไทย ประชุมผ่านระบบ VCS ซักซ้อมแนวทางการจัดงานพระราชพิธีงานพระบรมศพฯ พร้อมติดตามความคืบหน้าการเตรียมงานพิธีถวายดอกไม้จันทน์ในส่วนภูมิภาคฯ
ปลัดกระทรวงมหาดไทย ประชุมผ่านระบบ VCS ซักซ้อมแนวทางการจัดงานพระราชพิธีงานพระบรมศพฯ พร้อมติดตามความคืบหน้าการเตรียมงานพิธีถวายดอกไม้จันทน์ในส่วนภูมิภาค เน้นความถูกต้อง เรียบร้อย งดงาม และสมพระเกียรติ พร้อมเชิญชวนทุกภาคส่วนเข้ามีส่วนร่วม
วันนี้ (24 ส.ค. 60) เวลา 13.30 น. ณ ห้องประชุม 1 ศาลาว่าการกระทรวงมหาดไทย นายกฤษฎา บุญราช ปลัดกระทรวงมหาดไทย เป็นประธานการประชุมผ่านระบบวีดิทัศน์ทางไกล (Video conference)ไปยังจังหวัดทั่วประเทศ เพื่อซักซ้อมแนวทางอันเกี่ยวเนื่องกับงานพระบรมศพพระบาทสมเด็จพระปรมินทรมหาภูมิพลอดุลยเดช พร้อมทั้งติดตามความคืบหน้าในการจัดเตรียมงานพิธีถวายดอกไม้จันทน์ของภาคประชาชนในส่วนภูมิภาคโดยการประชุมครั้งนี้ มีผู้แทนของสํานักงานปลัดสํานักนายกรัฐมนตรี ผู้แทนกระทรวงวัฒนธรรม ผู้แทนสํานักพระราชวัง และผู้แทนกรุงเทพมหานคร เข้าร่วมชี้แจงเพื่อให้ข้อมูลด้วย
ปลัดกระทรวงมหาดไทยกล่าวว่า การประชุมในครั้งนี้ กระทรวงมหาดไทยได้เชิญผู้แทนหน่วยงานที่เกี่ยวข้อง เช่นสํานักงานปลัดสํานักนายกรัฐมนตรี กระทรวงวัฒนธรรม สํานักพระราชวัง และกรุงเทพมหานคร เข้าร่วมประชุมเพื่อชี้แจงแนวทางการดําเนินงานและความคืบหน้าเกี่ยวกับงานพระราชพิธีถวายพระเพลิงพระบรมศพพระบาทสมเด็จพระปรมินทรมหาภูมิพลอดุลยเดชซึ่งมีหมายกําหนดการพระราชพิธีถวายพระเพลิงพระบรมศพฯ ระหว่างวันที่ 25–29 ตุลาคม 2560 โดยการประชุมในวันนี้มีประเด็นสําคัญ ได้แก่ 1.การติดตามความคืบหน้าของการเตรียมงานพระราชพิธีถวายดอกไม้จันทน์ของประชาชนในส่วนภูมิภาค 2.การจัดโครงการจิตอาสาเฉพาะกิจงานพระราชพิธีถวายพระเพลิงพระบรมศพฯ และ 3.การดําเนินการเกี่ยวกับข้าวสารพระราชทานฯ เพื่อใช้ในงานพระราชพิธีถวายดอกไม้จันทน์ของประชาชนในส่วนภูมิภาค เพื่อให้หน่วยงานที่เกี่ยวข้องได้รับทราบและมีความเข้าใจในกิจกรรมดังกล่าวเพื่อให้การดําเนินงานเป็นไปในทิศทางเดียวกัน ทั้งนี้เนื่องจากงานในพื้นที่จังหวัดมีปริมาณมาก ซึ่งใกล้จะสิ้นปีงบประมาณและใกล้ช่วงงานพระราชพิธี ประกอบกับ ผู้บริหารในบางพื้นที่จะมีการเกษียณอายุราชการและมีการปรับเปลี่ยนโยกย้าย จึงขอเน้นย้ําให้จังหวัดและอําเภอได้จัดระบบงานพร้อมมอบหมายให้มีผู้รับผิดชอบที่ชัดเจน เพื่อให้การดําเนินงานพระราชพิธีฯ ดําเนินการได้อย่างถูกต้อง เรียบร้อย งดงาม และสมพระเกียรติ
สําหรับภารกิจอันเกี่ยวเนื่องกับงานพระบรมศพพระบาทสมเด็จพระปรมินทรมหาภูมิพลอดุลยเดช มีความคืบหน้าในการดําเนินงานดังนี้
1.การจัดงานพิธีถวายดอกไม้จันทน์ของประชาชนในส่วนภูมิภาคประกอบด้วย1) ด้านสถานที่จัดพิธีถวายดอกไม้จันทน์กระทรวงมหาดไทยได้แจ้งให้จังหวัดและอําเภอพิจารณาคัดเลือกวัดหรือสถานที่เหมาะสมในการ จัดเตรียมสถานที่จัดงานพิธีฯ จํานวน 878 แห่ง ซึ่งแยกเป็นวัด 669 แห่ง และสถานที่อื่นๆ จํานวน 209 แห่ง ได้แก่ ศาลากลางจังหวัด ที่ว่าการอําเภอ สถานศึกษา สํานักสงฆ์ สนามกีฬา ลานอเนกประสงค์ สวนสาธารณะ และสถานที่สําคัญ เป็นต้น สําหรับการจัดซุ้มถวายดอกไม้จันทน์ ได้กําหนดให้ใช้แบบซุ้มตามที่กรมศิลปากรกําหนด ตามความเหมาะสมของพื้นที่ภายใต้หลักความพอเพียง โดยแยกเป็น พระเมรุมาศจําลอง จํานวน 76 แห่ง (เฉพาะในส่วนของจังหวัดที่จัดร่วมกับอําเภอเมือง) ซุ้มถวายดอกไม้จันทน์ แบบขนาดกลาง จํานวน 621 แห่ง และ ซุ้มถวายดอกไม้จันทน์แบบขนาดเล็ก หรือแบบตั้งโต๊ะหมู่ จํานวน 181 แห่ง ทั้งนี้ เพื่อให้พี่น้องประชาชนได้มีโอกาสถวายความจงรักภักดีและถวายความอาลัยอย่างทั่วถึง2) ด้านพิธีถวายดอกไม้จันทน์เน้นหลักการ เรียบร้อย งดงาม และการมีส่วนร่วม โดยในส่วนของจังหวัด จะมีการจัดพิธีถวายดอกไม้จันทน์ ครั้งที่ 1 ก่อนการจัดงานพระราชพิธีถวายพระเพลิงพระบรมศพฯ เพื่อนําดอกไม้จันทน์ตัวแทนของจังหวัด จังหวัดละ 1 ช่อ รวม 76 ช่อ ส่งให้กระทรวงมหาดไทย เพื่อรวบรวมมอบให้กรุงเทพมหานคร ภายในวันที่ 15 กันยายน 2560 เพื่ออันเชิญไปถวายที่หอเปลื้องพระเมรุมาศในวันพระราชพิธี ทั้งนี้ กรุงเทพมหานคร จะได้มีการซักซ้อมขั้นตอนพิธีถวายดอกไม้จันทน์ให้กับหน่วยงานที่เกี่ยวข้อง เพื่อให้การจัดพิธีมีแนวทางปฏิบัติในรูปแบบเดียวกัน
3) การประดิษฐ์ดอกไม้จันทน์โดยยึดหลักการแสดงออกถึงความจงรักภักดี และการมีส่วนร่วม ซึ่งขณะนี้กรมการพัฒนาชุมชน ได้รายงานความคืบหน้าในการดําเนินการประดิษฐ์ดอกไม้จันทน์ ดังนี้ ดอกไม้จันทน์สําหรับเป็นตัวแทนจังหวัดและอําเภอ จํานวน 878 ช่อ ดําเนินการแล้วเสร็จ 636 ช่อ กําหนดแล้วเสร็จภายในเดือนสิงหาคมนี้ สําหรับดอกไม้จันทน์สําหรับประชาชน ในการเข้าร่วมพิธีถวายดอกไม้จันทน์ในพื้นที่ตั้งเป้าหมาย 36.8 ล้านดอก ดําเนินการแล้วเสร็จ 41 ล้านดอก4) การปลูกดอกดาวเรือง หรือดอกไม้สีเหลืองกระทรวงมหาดไทยได้แจ้งให้จังหวัดและอําเภอ ดําเนินการปลูกดอกดาวเรืองหรือดอกไม้สีเหลือง บริเวณศาลากลางจังหวัด/ ที่ว่าการอําเภอ สถานที่ราชการ รวมทั้งประชาสัมพันธ์เชิญชวนภาคราชการ ภาคเอกชน และภาคประชาชนในพื้นที่ ร่วมปลูกดอกดาวเรือง หรือดอกไม้สีเหลือง เพื่อใช้ประดับสถานที่ราชการ สถานที่สําคัญ บริษัท ห้างร้าน และบ้านเรือนของประชาชน ซึ่งขณะนี้จังหวัดและอําเภอได้ดําเนินการตามห้วงเวลาและตามวงรอบการเจริญเติบโตของดอกดาวเรือง เพื่อให้ออกดอกและบานสะพรั่งในช่วงงานพระราชพิธีฯ ดังกล่าว5) การอํานวยความสะดวกประชาชนที่มาร่วมพิธีถวายดอกไม้จันทน์ฯ โดยให้จังหวัดและอําเภอ ยึดหลักการมีส่วนร่วม โดยถือว่าประชาชนทุกคนเป็นแขก และรัฐบาลเป็นเจ้าภาพ และได้เน้นย้ําให้จัดเตรียมความพร้อมของสถานที่ ระบบไฟฟ้าน้ําประปา แพทย์ พยาบาล ห้องสุขา การดูแลความสะอาดบริเวณสถานที่ทั้งก่อน ระหว่าง และหลังการจัดพิธี การรักษาความปลอดภัยและระบบการจราจร ตลอดจนการจัดที่พักคอยของประชาชนที่มาร่วมพิธี โดยเฉพาะในเรื่องเต้นท์ เก้าอี้ ห้องน้ํา ห้องสุขา ให้เพียงพอในการรองรับประชาชน6) ด้านการประชาสัมพันธ์ยึดหลักการสร้างการรับรู้และเข้าใจเกี่ยวกับงานพระราชพิธีถวายดอกไม้จันทน์อย่างทั่วถึง ให้กับพี่น้องประชาชน โดยให้จังหวัดและอําเภอประสานสื่อทั้งภาครัฐและภาคเอกชนในพื้นที่ประชาสัมพันธ์เชิญชวนให้ประชาชนได้รับทราบ และเข้าร่วมกิจกรรม และพิธีถวายดอกไม้จันทน์ฯ โดยพร้อมเพรียงกัน พร้อมทั้งขอความร่วมมือภาคเอกชน ห้างร้านต่างๆ ซึ่งเป็นเจ้าของจอLEDได้ร่วมรับสัญญาณการถ่ายทอดสดพระราชพิธีฯ ในวันที่ 26 ตุลาคม 2560 โดยพร้อมเพรียงกัน และให้เสมือนว่าอยู่ในงานพิธีเดียวกันทั่วทั้งประเทศ7) การบันทึกภาพนิ่งและภาพเคลื่อนไหว เพื่อร่วมสร้างประวัติศาสตร์ชาติ และประวัติศาสตร์ของจังหวัดและอําเภอ โดยให้จังหวัดและอําเภอรวบรวมภาพนิ่งและภาพเคลื่อนไหวอันเกี่ยวเนื่องกับงานพระราชพิธีถวายพระเพลิงพระบรมศพฯ นับตั้งแต่วันที่ 13 ตุลาคม 2559 ถึง 26 ตุลาคม 2560 ในพื้นที่ เพื่อรวบรวมส่งให้คณะกรรมการฝ่ายจัดทําหนังสือที่ระลึกและจดหมายเหตุงานพระราชพิธีฯ
2. การจัดโครงการจิตอาสาเฉพาะกิจงานพระราชพิธีถวายพระเพลิงพระบรมศพฯสืบเนื่องด้วยสมเด็จพระเจ้าอยู่หัว ทรงมีพระราโชบายให้ประชาชนชาวไทยได้ถวายความจงรักภักดีต่อพระบาทสมเด็จพระปรมินทรมหาภูมิพลอดุลยเดช และมีส่วนร่วมในพระราชพิธีถวายพระเพลิงพระบรมศพฯ อย่างสมพระเกียรติโดยจัดโครงการจิตอาสาเฉพาะกิจพระราชพิธีถวายพระเพลิงพระบรมศพฯ เพื่อปฏิบัติภารกิจในช่วงงานพระราชพิธีในระหว่างวันที่18 – 31 ตุลาคม 2560 โดยจะแบ่งภารกิจออกเป็น 8 ประเภท ได้แก่ งานดอกไม้จันทน์ งานประชาสัมพันธ์ งานโยธา งานขนส่ง งานบริการประชาชน งานบริการด้านการแพทย์ งานรักษาความปลอดภัย และงานจราจร ซึ่งจะเปิดรับสมัครจิตอาสาเฉพาะกิจฯ ในระหว่างวันที่ 1-30 กันยายน 2560 นี้ โดยในส่วนกลางสมัครได้ที่กรุงเทพมหานคร และในส่วนภูมิภาค สมัครได้ที่ว่าการอําเภอทุกแห่งพร้อมกันทั่วประเทศ ทั้งนี้ กระทรวงมหาดไทยจะได้จัดการประชุมผ่านระบบVCSเพื่อชี้แจงรายละเอียดและแนวทางการดําเนินงานตามโครงการดังกล่าวให้หน่วยงานที่เกี่ยวข้องได้รับทราบต่อไป
3. การดําเนินการเกี่ยวกับข้าวสารพระราชทานฯเพื่อใช้ในงานพระราชพิธีถวายดอกไม้จันทน์ของประชาชนในส่วนภูมิภาค สืบเนื่องด้วย สมเด็จพระเทพรัตนราชสุดาฯ สยามบรมราชกุมารี ทรงพระกรุณาโปรดเกล้าฯ พระราชทานข้าวสาร เพื่อใช้ในงานพระราชพิธีถวายพระเพลิงพระบรมศพฯ จํานวน 30 ตัน และข้าวสารที่ประชาชนร่วมกันบริจาคอีกจํานวน 162,064 ตัน โดยกระทรวงมหาดไทยได้รับจัดสรรข้าวสารพระราชทาน จํานวน 91,200 กิโลกรัม เพื่อส่งมอบให้จังหวัดนําไปจัดเลี้ยงประชาชนในช่วงงานวันพระราชพิธีถวายพระเพลิงพระบรมศพฯ.
ครั้งที่ 121/2560